《大沽舟中闻友人谈都下近事 其二》
清代·沈瑜庆

灵苗与毒草，辨别几微间。可怜采药人，荷锄入名山。

众中野狐禅，说法亦点顽。白日真飞升，何须论九还。

群生无主宰，天实假神奸。我独念王子，仙骨非等閒。

速化尔何心，辛苦方跻攀。既茹不可吐，哽喉难驻颜。

作者简介：沈瑜庆，字爱苍，号涛园，侯官人。光绪乙酉举人，官至贵州巡抚。谥敬裕。有《涛园集》。